Grace Mugabe nié meer in SAGrace Mugabe. Foto: (Xinhua/Stringer) (zxj) Grace Mugabe, die Zimbabwiese presidentsvrou, het Sondag teruggekeer na Zimbabwe ten spyte van talle eise dat sy vervolg moet word nadat sy glo onlangs ŉ vrou in ŉ hotel in Sandton aangerand het. ŉ Verslag van die Zimbabwiese nasionale uitsaaier, ZBC, het beeldmateriaal vertoon van waar die presidentsvrou saam met pres. Robert Mugabe by die Harare-lughawe aankom. Pres. Mugabe het ŉ beraad vir Suider Afrikaanse leiers in Pretoria bygewoon. Die presidensie het Saterdag in ŉ verklaring gesê hy besluit nog of hy diplomatieke immuniteit aan Mugabe gaan toestaan ná die aanrandingsvoorval. ŉ Koor stemme, onder meer dié van die Suid-Afrikaanse burgerlike organisasie Sanco, het geëis dat sy in hegtenis geneem en verhoor moet word. Fikile Mbalula, minister van polisie, het ook Vrydag gesê die Suid-Afrikaanse Polisiediens monitor Mugabe en is “op hoë gereedheidsgrondslag” om seker te maak dat sy nie die land verlaat nie. Hy het gesê daar is “geen manier” waarop Mugabe se vrou Suid-Afrika sal kan verlaat nie voordat die saak opgelos is. AfriForum het gesê hy sal hof toe gaan indien dit bekend gemaak word dat Mugabe wel diplomatieke immuniteit gegun is. “Sy mag dalk terug wees in Zimbabwe, maar dit sal beteken dat dit in die toekoms vir haar baie moeilik sal wees om terug te keer na Suid-Afrika,” het Willie Spies, ŉ prokureur vir die organisasie, gesê. Dit is nog onseker hoe Mugabe die land verlaat het. In dié stadium is dit nog net bekend dat sy en Mugabe met Air Zimbabwe gevlieg het. Mugabe sal na verwagting Sondag ŉ staatsbegrafnis vir ŉ voormalige minister in Harare bywoon. Dit is nie duidelik of Grace ook daar sal wees nie. Lees alle vorige berigte oor Grace Mugabe op Maroela Media.